Komisijos sprendimas
2002 m. lapkričio 15 d.
iš dalies keičiantis Sprendimą 93/402/EEB dėl šviežios mėsos importo iš Brazilijos
(pranešta dokumentu Nr. C (2002) 4493)
(tekstas svarbus EEE)
(2002/908/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1997 m. gruodžio 18 d. Tarybos direktyvą 97/78/EB, nustatančią principus, reglamentuojančius į Bendriją iš trečiųjų šalių įvežamų produktų veterinarinių patikrinimų organizavimą [1], ypač į jos 22 straipsnio 1 dalį,
atsižvelgdama į 1972 m. gruodžio 12 d. Tarybos direktyvą 72/462/EEB dėl sveikatos ir veterinarinio tikrinimo problemų importuojant galvijus, kiaules ir šviežią mėsą iš trečiųjų šalių [2] su paskutiniais pakeitimais, padarytais Reglamentu (EEB) Nr. 1452/2001 [3], ypač į jos 14 straipsnio 3 dalį ir 15 straipsnį,
kadangi:
(1) 1993 m. birželio 10 d. Komisijos sprendimas 97/222/EB dėl gyvūnų sveikatos reikalavimų ir veterinarinio sertifikavimo importuojant šviežią mėsą iš Pietų Amerikos šalių [4] su paskutiniais pakeitimais, padarytais Sprendimu 2002/793/EB [5], taikomas Argentinai, Brazilijai, Čilei, Kolumbijai, Paragvajui ir Urugvajui.
(2) Paragvajaus veterinarijos įstaigos pranešė Komisijai apie su snukio ir nagų ligos protrūkį už rajono, iš kurio leidžiama eksportuoti į ES, ribų, bet kuris yra netoli Brazilijos pasienio.
(3) Protrūkio priežiūros zona turi įtakos Brazilijos teritorijos daliai.
(4) Brazilijos veterinarijos įstaigos tuoj pat ėmėsi priemonių, neleidžiančių šiai ligai patekti į Brazilijos teritoriją, pirmiausia numatė gyvūnų vakcinaciją ir jų judėjimo kontrolę 16 pasienio zonoje esančių savivaldybių.
(5) Atsižvelgiant į galimą ligos pavojų pasienio zonoje ir į Brazilijos kompetentingų veterinarijos įstaigų taikytus veiksmus, brandintos galvijų mėsos be kaulų importas į Bendriją tik iš atitinkamos savivaldybės regioniniu pagrindu turėtų būti sustabdytas. Tačiau turėtų būti leidžiama importuoti iki 2002 m. spalio 31 d. pateiktas siuntas.
(6) Todėl Sprendimą 93/402/EEB reikėtų atitinkamai iš dalies pakeisti.
(7) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 93/402/EEB iš dalies pakeičiamas taip:
1. I priedas pakeičiamas šio sprendimo I priedu.
2. II priedas pakeičiamas šio sprendimo II priedu.
2 straipsnis
Valstybės narės iš dalies keičia priemones, kurias jos taiko importui, kad jos atitiktų šį sprendimą, ir patvirtintas priemones netrukus tinkamai viešai paskelbia. Apie tai jos nedelsdamos praneša Komisijai.
3 straipsnis
Per du mėnesius šis sprendimas nagrinėjamas iš naujo.
4 straipsnis
Šis sprendimas skirtas valstybėms narėms.
Priimta Briuselyje, 2002 m. lapkričio 15 d.